SET รูดหนัก 20 จุด เสี่ยงหลุดแนวรับ 1,210 เจอปัจจัยลบการเมือง
SET รูดหนัก 20 จุด เสี่ยงหลุดแนวรับ 1,210 เจอปัจจัยลบการเมืองในปท.
SET รูดหนัก 20 จุด เสี่ยงหลุดแนวรับ 1,210 เจอปัจจัยลบการเมืองในปท.
19 ต.ค. 2563

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 10.27 น. อยู่ที่ระดับ 1,214.09 จุด ปรับตัวลดลง 19.59 จุด ด้วยมูลค่าการซื้อขาย 9.67 พันล้านบาท
ทั้งนี้ตลาดหุ้นไทยปรับตัวลดลงอย่างหนัก บล.ดีบีเอส วิคเคอร์ส มองว่า SET ผันผวนทางลง ปัจจัยการเมืองรุมเร้า แต่มีตัวช่วย ยอดค้าปลีกสหรัฐดี เพื่อนบ้านบวกถ้วนหน้า วัคซีนคืบ ปัจจัยบวกคือ บริษัทไฟเซอร์อาจมีการยื่นอนุมัติการใช้วัคซีนในเดือนหน้า ตัวเลขขายปลีกสหรัฐ ก.ย.ออกมาดี +1.9% ปรับขึ้นติดกัน 5 เดือน และสูงกว่านักวิเคราะห์คาด ดัชนีเชื่อมั่นผู้บริโภค สต็อคคงคลัง และยอดขายภาคธุรกิจเพิ่ม ดาวโจนส์ +112 จุด เช้านี้ตลาดหุ้นเพื่อนบ้านบวกถ้วนหน้า ดาวโจนส์ Future เพิ่ม และไทย-การชุมนุมยังเป็นไปอย่างสงบ
ด้านปัจจัยลบคือ น้ำมัน WTI ลดลง 8 เซ็นต์ ยังกังวลผู้ติดเชื้อโควิด-19 เพิ่ม โดยเฉพาะยุโรป ตัวเลขการผลิตภาคอก.สหรัฐลดลง ดัชนีความกังวล Vix เพิ่มเป็น 27.4 จุด และปัจจัยการเมืองไทยร้อนแรง ผู้ชุมนุมออกมามาก หลังตำรวจมีการสกัดที่แยกปทุมวันในวันศุกร์ และจับตัวแกนนำไป ต้องติดตามท่าทีรัฐบาลจะออกมาในรูปแบบใดต่อไป สำหรับกลยุทธ์ระยะสั้น ความเสี่ยงยังมาก ควรเล่นรอบ ระยะนี้คาดดัชนีซื้อ-ขายในช่วงลดลงเป็น 1,220-1,250 จุด หากหลุด 1,230 จุดเป็นสัญญาณไม่ดีอีกครั้ง ให้ Stop Loss
ด้านกลยุทธ์ระยะกลาง-ยาว เนื่องจากเศรษฐกิจโลกและไทยยังไม่สดใส ความเสี่ยงคือ หมดเงินเยียวยา หนี้เสียสูง และการเมืองไทยร้อนแรงขึ้น แต่ก็มีสัญญาณการฟื้นตัว หลังคลายล็อกดาวน์ วัคซีน-ยาคืบหน้า แม้มีสะดุดบ้าง ดอกเบี้ยในตลาดต่ำ เงินออมบางส่วนไหลเข้าตลาดหุ้น มีมาตรการเยียวยา จึงแนะนำทยอยถอยรับหลักทรัพย์พื้นฐานดี แนวรับคือ 1,220-1,200 จุด และ แนวต้าน 1,240-1,250 จุด
ทั้งนี้ นายเทิดศักดิ์ ทวีธีระธรรม รองกรรมการผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยได้รับแรงกดดันจากเรื่องการเมืองในประเทศเป็นหลัก แม้ Sentiment รอบบ้านส่วนใหญ่ดี ขณะที่จีนรายงานผลิตภัณฑ์มวลรวมภายในประเทศ (GDP) ไตรมาส 3/63 ขยายตัว 4.9% เมื่อเทียบเป็นรายปี ซึ่งเป็นการขยายตัวติดต่อกันสองไตรมาส
ทั้งนี้ นอกจากภายในประเทศจะได้รับแรงกดดันจากสถานการณ์การเมืองแล้ว ยังมีปัจจัยลบเข้ามากระตุ้นเพิ่มเติมจากการพบผู้ติดเชื้อโควิด-19 ภายในประเทศด้วย กดดันให้มีแรงขายออกมาในตลาดหุ้นไทยอย่างต่อเนื่อง
พร้อมมองแนวรับ 1,210 และ 1,200 จุด ส่วนแนวต้านอยู่ที่ 1,230 จุด